6. โครงการในอนาคต

บริษัทเล็งเห็นว่าการเป็นตัวแทนซื้อขายสัญญาซื้อขายล่วงหน้าเป็นอีกช่องทางหนึ่งในการเพิ่มรายได้ให้กับบริษัทฯ
ในระยะยาว เนื่องจากตราสารอนุพันธ์สามารถนำมาเป็นเครื่องมือในการบริหารความเสี่ยง
(Hedging Instrument) ที่เป็นมาตรฐานและมีประสิทธิภาพด้วยต้นทุนต่ำ
อีกทั้งเป็นทางเลือกใหม่ของนักลงทุน บริษัทฯ
จึงได้ยื่นขอใบอนุญาตจากสำนักงานคณะกรรมการกำกับหลักทรัพย์และตลาดหลักทรัพย์เพื่อดำเนินธุรกรรมการเป็นตัวแทนซื้อขายสัญญาซื้อขายล่วงหน้า
พร้อมกับการสมัครเป็นสมาชิกกับบริษัทตลาดอนุพันธ์ (ประเทศไทย) จำกัด (มหาชน)
และบริษัทสำนักหักบัญชี (ประเทศไทย) จำกัด
และเนื่องด้วยความตั้งใจจริงที่จะดำเนินธุรกรรมตราสารอนุพันธ์
และพร้อมที่จะบุกเบิกร่วมไปกับตลาดทุนในการพัฒนาตลาดตราสารอนุพันธ์ ประกอบกับบริษัทฯ
มีคุณสมบัติและความพร้อมตามหลักเกณฑ์ที่กำหนดว่า ผู้ได้รับใบอนุญาตฯ
ต้องมีระบบป้องกันความขัดแย้งทางผลประโยชน์ (Conflict of Interest)
ระบบการป้องกันการล่วงรู้ข้อมูลภายใน (Insider Trading)
และสามารถดำรงเงินกองทุนสภาพคล่องสุทธิได้ตามหลักเกณฑ์ที่กำหนด
ตลอดจนมีนโยบายและมาตรการในการควบคุมภายในและการบริหารความเสี่ยงอย่างเหมาะสมและมีประสิทธิภาพ
จึงทำให้บริษัทฯ ซึ่งเป็นบริษัทหลักทรัพย์ไทยเพียงไม่กี่แห่ง ที่ไม่มี Arm’s length
เป็นสถาบันการเงินไทยหรือบริษัทต่างชาติ
ได้รับอนุมัติให้ดำเนินธุรกรรมตัวแทนสัญญาซื้อขายล่วงหน้าจากหน่วยงานทั้ง 3
แห่งเป็นที่เรียบร้อยแล้ว

ในช่วงปลายปี 2548 ต่อเนื่องถึงต้นปี 2549 จึงเป็นห้วงเวลาที่บริษัทฯ
ทุ่มเทให้แก่การเตรียมความพร้อมทุก ๆ ด้าน ได้แก่ การจัดเตรียมแผนการดำเนินการ
การจัดหาระบบเทคโนโลยีสารสนเทศ การวางระบบการควบคุมภายในและการบริหารความเสี่ยง
การกำหนดระเบียบวิธีปฏิบัติงาน การจัดเตรียมและฝึก อบรมบุคลากรทั้งในด้านความรู้ ความเข้าใจ
และความเสี่ยงในตัวผลิตภัณฑ์ รวมถึงวิธีปฏิบัติงานของหน้าที่งานนั้นๆ
ทั้งในส่วนของเจ้าหน้าที่การตลาดที่ต้องติดต่อกับลูกค้า และส่วนงานสนับสนุนต่าง ๆ
ตลอดจนการจัดทำแผนการอบรมให้ความรู้เกี่ยวกับตราสารอนุพันธ์ให้แก่ลูกค้าและนักลงทุน เป็นต้น
เพื่อความพร้อมและความมั่นใจที่จะเปิดให้บริการแก่ลูกค้าอย่างมีประสิทธิภาพได้ในวันที่ 28 เมษายน
2549 ตามกำหนดการของบริษัทตลาดอนุพันธ์ (ประเทศไทย) จำกัด (มหาชน)

บริษัทฯ
มีความตั้งใจที่จะพัฒนาบริการด้านตราสารอนุพันธ์เพื่อตอบสนองความต้องการของลูกค้าและเพิ่มช่องทางในการลงทุน
โดยการขยายขอบเขตการให้บริการแก่ลูกค้าในลักษณะ Over the Counter (OTC)
นอกเหนือจากการเป็นตัวแทนซื้อขายสัญญาซื้อขายล่วงหน้าใน Exchange ซึ่งบริษัทฯ
ได้รับการทาบทามจากบริษัทหลักทรัพย์ที่มีประสบการณ์และความชำนาญทางด้านตราสารอนุพันธ์ในประเทศไต้หวัน
ในการร่วมลงทุนเพื่อพัฒนาตราสารอนุพันธ์ (Structure Products)
เพื่อเสนอขายต่อนักลงทุนประเภทสถาบันในตลาดไทย ซึ่งจะทำให้บริษัทฯ
ได้เรียนรู้และรับการถ่ายทอด Know how ทางด้านตราสารอนุพันธ์จากบริษัทดังกล่าว
ซึ่งผ่านขั้นตอนการศึกษาความเป็นไปได้ของโครงการแล้ว
และอยู่ระหว่างการตกลงร่วมทุนในหลักการ
พร้อมกับการเตรียมการในเรื่องกระบวนการทำงานเพื่อเสนอขออนุมัติต่อคณะกรรมการบริษัท

นอกจากนี้ บริษัทฯ มีความมุ่งมั่นที่จะขยายขอบเขตการให้บริการหลักทรัพย์ให้ครบวงจร
สามารถเสนอบริการด้านหลักทรัพย์ที่หลากหลายยิ่งขึ้น
โดยมีแผนที่จะประกอบธุรกรรมการยืมและให้ยืมหลักทรัพย์ (Stock Borrowing and Lending)
ซึ่งปัจจุบันบริษัทฯ
อยู่ระหว่างการจัดเตรียมแบบคำขออนุญาตประกอบธุรกิจการยืมและให้ยืมหลักทรัพย์ยื่นต่อสำนักงานคณะกรรมการกำกับหลักทรัพย์และตลาดหลักทรัพย์
นอกจากนี้บริษัทฯ มีแผนที่จะให้บริการด้านการจัดการกองทุนรวม ซึ่งบริษัทฯ
ได้ยื่นแบบคำขอจัดตั้งบริษัทหลักทรัพย์จัดการกองทุนต่อสำนักงานคณะกรรมการกำกับหลักทรัพย์และตลาดหลักทรัพย์แล้ว
และอยู่ระหว่างกระบวนการพิจารณาของสำนักงาน กลต.